Nofs it-trab tal-ħalib xkumat li nxtara mill-ħażna pubblika sa mill-2015 (190,000 minn 380,000 tunnellata) reġa' tqiegħed fis-suq mingħajr ma xxekklu l-funzjonament tiegħu u l-irkupru tas-settur. L-aħħar offerta tal-bejgħ ta' 30,000 tunnellata saret fit-8 ta' Novembru. Ir-rapport dwar il-prezzijiet riċenti tal-UE għas-suq tal-prodotti tal-ħalib li ppubblika l-Osservatorju tas-Suq tal-Ħalib din il-ġimgħa juri titjib fil-prezzijiet kemm għall-ħalib kif ukoll għat-trab tal-ħalib xkumat, u dan jixhed il-ġestjoni bir-reqqa tal-ħażniet min-naħa tal-Kummissjoni. Il-Kummissarju għall-Agrikoltura u l-Iżvilupp Rurali, Phil Hogan qal: “Qed naħsdu l-frott tal-approċċ kawt li ħaddimna. Il-bilanċ tas-suq jibqa' dejjem prijorità għalina. Hu inkoraġġanti l-fatt li l-prezzijiet tal-ħalib mal-ħruġ mill-azjendi agrikoli reġgħu tjiebu, u dan bl-għajnuna tal-miżuri li daħħlet fis-seħħ il-Kummissjoni. Madankollu ma nistgħux nieqfu hawn, jeħtieġ nibqgħu nieħdu deċiżjonijiet prudenti dwar il-produzzjoni, u dan skont ir-realtajiet tal-kundizzjonijiet tas-suq.” L-intervent pubbliku, immexxi mill-Kummissjoni Ewropea, kellu rwol importanti fejn tidħol l-istabbilizzazzjoni tas-swieq bejn l-2015 u l-2017, u dan għen biex jitneħħew is-surpluses f'xenarju żbilanċjat b'mod straordinarju. Fi tmiem l-2016, il-Kummissjoni bdiet proċess ta' offerti pubbliċi kull xahar, u aktar tard darbtejn fix-xahar, biex gradwalment dawn il-ħażniet jitreġġgħu lura fis-suq. Dan sar b'ħafna attenzjoni. Dan il-proċess hu ddokumentat online bi trasparenza sħiħa fil-portal tal-Osservatorju tas-Suq tal-Ħalib. Is-sejħa għall-offerti li jmiss se ssir fit-22 ta' Novembru. Id-domanda qawwija għall-prodotti tal-ħalib flimkien ma' tkabbir ikkontrollat u responsabbli fil-produzzjoni, sostnuti minn ġestjoni bir-reqqa tal-ħażniet min-naħa tal-Kummissjoni wasslu għal prezzijiet kompetittivi għall-produtturi. Is-settur tal-prodotti tal-ħalib ifisser aktar minn nofs is-surplus attwali tal-agrikummerċ tal-UE – fatt li joħroġ fid-dieher l-importanza tiegħu. Il-prezzijiet u l-produzzjoni L-Osservatorju tas-Suq tal-Ħalib tal-UE (l-MMO) jagħti aktar trasparenza lis-settur tal-prodotti tal-ħalib tal-UE billi jqassam fil-ħin data dwar is-suq u analiżi dwar l-immedjat. L-aktar data riċenti mingħand l-Osservatorju tas-Suq tal-Ħalib tissuġġerixxi żieda kostanti fil-prezzijiet tal-prodotti tal-ħalib b'xi ftit varjazzjoni: Wara tkabbir qawwi fil-produzzjoni tul l-ewwel nofs tas-sena, hu pproġettat li s-sena 2018 tagħlaq b'żieda modesta ta' 0.8 % fil-produzzjoni kumulattiva tal-ħalib tal-UE. Fost il-fatturi ewlenin għall-produzzjoni tal-ħalib fl-aħħar xhur tas-sena hemm il-kundizzjonijiet meteoroloġiċi, iżda anki l-prezzijiet tal-ħalib u tal-għalf li se jiddeterminaw kemm il-bdiewa se jkunu jifilħu jixtru l-għalf tal-annimali biex ipattu għat-tnaqqis fid-disponibbiltà tal-foraġġ minħabba n-nixfa tas-sajf. Dan is-sajf, il-Kummissjoni ħadet bosta miżuri biex tagħti appoġġ dirett lill-bdiewa li jkollhom nuqqas ta' għalf għall-annimali. Aktar informazzjoni L-Osservatorju tas-Suq tal-Ħalib Ħarsa ġenerali lejn il-ħażniet u l-offerti